Ir-Regolament tal-Kummissjoni (KE) Nru 696/98
tas-27 ta' Marzu 1998
li jimplimenta r-Regolament tal-Kunsill (KE) Nru 515/97 dwar l-assistenza reċiproka bejn l-awtoritajiet amministrattivi ta' l-Istati Membri u l-kooperazzjoni bejn dawn ta' l-aħħar u l-Kummissjoni sabiex tiġi żgurata l-applikazzjoni korretta tal-liġi fuq kwistjonijiet doganali u agrikoli
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 515/97 tat-13 ta' Marzu 1997 dwar l-assistenza lejn xulxin bejn l-awtoritajiet amministrattivi ta' l-Istati Membri u l-ko-operazzjoni bejn dawn ta' l-aħħar u l-Kummissjoni biex jiżguraw l-applikazzjoni korretta tal-liġi dwar kwistjonijiet doganali u agrikoli, minn issa 'l quddiem riferut bħala "r-Regolament Bażiku", u partikolarment l-Artikolu 43(3) tiegħu [1],
Billi r-Regolament Bażiku jipprovdi għall-istabbiliment ta' database ċentrali biex jilqa’ l-bżonnijiet ta' l-awtoritajiet amministrattivi responsabbli mill-applikazzjoni tal-leġislazzjoni dwar kwistjonijiet doganali u agrikoli u dawk tal-Kummissjoni; billi l-għan ta' din id-database huwa li tassisti fil-prevenzjoni, l-investigazzjoni u l-prosekuzzjoni ta' l-operazzjonijiet ta' ksur tal-leġislazzjoni doganali u agrikola billi tiżdied, permezz ta' ċirkolazzjoni aktar mgħaġġla, kemm ikunu effettivi l-ko-operazzjoni u l-proċeduri ta' kontroll ta' l-awtoritajiet kompetenti;
Billi hemm bżonn ikunu stabbiliti l-operazzjonijiet li jikkonċernaw l-applikazzjoni tal-leġislazzjoni agrikola li għaliha l-informazzjoni għandha tiddaħħal fid-database ċentrali tas-sistema ta' l-informazzjoni Doganali (CIS), kif meħtieġ fir-Regolament Bażiku;
Billi hemm bżonn, skond l-Artikolu 25 tar-Regolament Bażiku, ukoll li jkunu stabbiliti l-elementi li għandhom ikunu nklużi fid-database tas-CIS taħt kull waħda mill-kategoriji riferuti fil-punti (a) sa (f) fl-Artikolu 24 tar-Regolament fuq imsemmi;
Billi l-elementi fuq imsemmija jinkludu informazzjoni personali li hija soġġetta għal miżuri speċifiċi ta' protezzjoni; billi, partikolarment, din l-informazzjoni tista’ tiddaħħal fid-database biss meta l-kundizzjonijiet ippreżentati fl-Artikolu 27(2) tar-Regolament Bażiku jitħarsu;
Billi l-miżuri mniżżla f'dan ir-Regolament huma skond l-opinjoni tal-Kumitat provduti fl-Artikolu 43 tar-Regolament Bażiku,
ADOTTAT DAN IR-REGOLAMENT:
Artikolu 1
L-operazzjonijiet in-konnessjoni ma’ l-applikazzjoni tar-regolamenti agrikoli li, skond l-Artikolu 23 tar-Regolament Bażiku, jeħtieġu l-introduzzjoni ta' l-informazzjoni fis-sistema ta' l-informazzjoni Doganali (CIS) għandhom ikunu dawk dwar:
(a) importazzjoni li ġejja minn pajjiżi terzi ta' prodotti soġġetti għal leġislazzjoni agrikola, u partikolarment dazji doganali;
(b) esportazzjoni lejn pajjiżi terzi ta' prodotti soġġetti għal leġislazzjoni agrikola;
(ċ) movimenti ta' prodotti, soġġetti għal leġislazzjoni agrikola, koperti minn proċedura komuni jew ta' transitu barrani u operazzjonijiet li jinvolvu l-ħażna temporanja fil-Komunità tat-tali prodotti meta kummerċjati bejn il-Komunità u pajjiżi terzi;
(d) movimenti ġewwa l-Komunità ta' prodotti li huma soġġetti għal restrizzjonijiet jew projbizzjonijiet ibbażati fuq leġislazzjoni agrikola jew li jibbenefikaw minn assistenza tal-Komunità.
Artikolu 2
L-elementi li jistgħu jkunu nklużi fid-database tas-CIS fil-kategoriji (a) sa (f) ta' l-Artikolu 24 tar-Regolament Bażiku huma elenkati fl-Anness mehmuż.
Artikolu 3
Dan ir-Regolament għandu jidħol fis-seħħ fit-tielet ġurnata ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda jgħodd mit-13 ta' Marzu 1998.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-27 ta' Marzu 1998.